Προς την Υπουργό Υγείας και Κοινωνικής Αλληλεγγύης
 
Θέμα: “Σοβαρά προβλήματα από την αναβολή της μεταφοράς του νοσοκομείου Καβάλας στις νέες κτιριακές εγκαταστάσεις”
 
Το Νομαρχιακό Νοσοκομείο Καβάλας λειτουργεί μέχρι σήμερα σε δύο παλαιά κτήρια σε διαφορετικά σημεία της πόλης. Εδώ και αρκετούς μήνες ανακοινώνεται η μεταφορά του στις καινούργιες κτηριακές εγκαταστάσεις, η οποία όμως συνεχώς ματαιώνεται με την πιο πρόσφατη αυτή του περασμένου Δεκέμβρη  να μετατίθεται για την άνοιξη του τρέχοντος έτους, κάνοντας τους εργαζόμενους στο Νοσοκομείο αλλά και τους πολίτες της Καβάλας να αγανακτούν.

 

Αποτέλεσμα της αναβλητικότητας αυτής, είναι οι υπηρεσίες που παρέχονται να υποβαθμίζονται συνεχώς, πλήττοντας την αξιοπιστία μιας μονάδας του ΕΣΥ αφού τα δυο υπάρχοντα παλαιά κτήρια παραμένουν ανεπαρκώς συντηρημένα, ο προγραμματισμός των προμηθειών σε υλικά νοσηλείας είναι πλημμελής, μηχανήματα των εργαστηρίων όπως στο  ακτινολογικό υπολειτουργούν, ενώ ο αξονικός τομογράφος δεν  λειτουργεί αναγκάζοντας τους ασθενείς να μετακινούνται σε νοσοκομεία όμορων νομών ή σε ιδιωτικά κέντρα. 

 

Με βάση τα παραπάνω ερωτάται η αρμόδια υπουργός:

1. Γιατί καθυστερεί η μεταφορά του νοσοκομείου στο νέο κτηριακό συγκρότημα το οποίο είναι έτοιμο;
2. Ποιο είναι το χρονοδιάγραμμα της οριστικής μεταφοράς του;
3. Πως προτίθεται να αντιμετωπίσει τα σοβαρά προβλήματα που υπάρχουν από την παράταση της παραμονής του στα υφιστάμενα κτήρια;
4. Προβλέπει ο σχεδιασμός του υπουργείου την αξιοποίηση των παλαιών εγκαταστάσεων του νοσοκομείου μετά τη μεταφορά του, για τη δημιουργία άλλων δημόσιων υπηρεσιών υγείας και πρόνοιας που έχει ανάγκη η περιοχή;

